Nordjyllands Politi efterforsker mandag morgen et trafikuheld ud over det sædvanlige; der er nemlig ingen, der har meldt sig som føreren af den bil, der er smadret ind i autoværnet ved Limfjordstunnelen.

Mandag morgen kort før klokken 5 fik politiet en melding om, at der holdt en bil ved indgangen til det vestlige rør i sydgående retning i tunnelen - en bil med store skader på fronten. Dog var hverken føreren af bilen eller eventuelle passagerer at finde på stedet. - Bilen har påkørt autoværnet, og fører er flygtet, siger vagtchef hos Nordjyllands Politi, Poul Fastergaard, der tilføjer, at politiet nu er i gang med at finde såvel ejeren af bilen som den person, der måtte have kørt bilen tidligt mandag morgen. - Det er jo ikke sikkert, det er samme person, siger vagtchefen, som understreger, at trods bilens store skader er der intet, der tyder på, at den person, der har siddet bag rattet, er kommet så alvorligt til skade, at vedkommende har rettet henvendelse til skadestuen. Tunnelen var frem til klokken 6 mandag morgen spærret, men er nu 6.30 åbnet igen for trafik i begge retninger. Politiet har overvågningsbilleder fra tunnelen og kan derved danne sig et godt billede af, hvad der måtte være sket, men Nordjyllands Politi vil gerne i kontakt med eventuelle vidner til uheldet tidligt mandag morgen - før klokken 4.50, da anmeldelsen til politiet indløb.